ศูนย์วิจัยกสิกรมองบึ้มกทม.ส่งผลคนกินเจ ตจว.
ศูนย์วิจัยกสิกรไทย มองปัญหาบึ้มในกรุงเทพ ส่งผลนักท่องเที่ยวออกกินเจ-ท่องเที่ยวต่างจังหวัด
11 ต.ค. 2553

ศูนย์วิจัยกสิกรไทย มองปัญหาบึ้มในกรุงเทพ ส่งผลนักท่องเที่ยวออกกินเจ-ท่องเที่ยวต่างจังหวัด
ศูนย์วิจัยกสิกรไทย ออกบทวิเคราะห์ “เทศกาลกินเจปี ’53 : ท่องเที่ยวภูเก็ต..คึกคัก คาดรายได้สะพัด 4,200 ล้านบาท”ว่า จากสถานการณ์ที่มีการวางระเบิดหลายจุดในช่วงที่ผ่านมา อาจส่งผลกระทบต่อบรรยากาศการร่วมงานเทศกาลกินเจที่จัดขึ้นในหลายพื้นที่ของกรุงเทพ ซึ่งเมื่อประกอบกับมาตรการด้านภาษีที่ภาครัฐใช้เพื่อกระตุ้นการท่องเที่ยวในประเทศ จึงมีแนวโน้มทำให้มีนักท่องเที่ยวบางส่วนเลือกที่จะเดินทางไปท่องเที่ยว และร่วมพิธีกินเจในจังหวัดอื่นแทน ส่งผลให้บรรยากาศการท่องเที่ยวในช่วงเทศกาลกินเจตามต่างจังหวัด โดยเฉพาะเมืองท่องเที่ยวสำคัญยังคงมีแนวโน้มคึกคัก 
สำหรับเทศกาลกินเจในภูเก็ตนั้น คาดการณ์ว่าในช่วง 9 วัน ที่มีการจัดงานประเพณีถือศีลกินผักจะมีแนวโน้มคึกคักกว่าปีที่ผ่านมา โดยคาดว่าจะมีนักท่องเที่ยวเดินทางเข้ามาเที่ยวภูเก็ตรวมทั้งสิ้นประมาณ 2.3 แสนคนเพิ่มขึ้น 15% จากช่วงเดียวกันของปีที่แล้ว และมีแนวโน้มก่อให้เกิดรายได้ด้านการท่องเที่ยวสะพัดสู่ธุรกิจที่เกี่ยวข้องทั่วภูเก็ตเพิ่มขึ้น 20% จากปีก่อน โดยมีมูลค่าอยู่ที่ประมาณ 4,200 ล้านบาท
ทั้งนี้นักท่องเที่ยวที่เดินทางเข้ามาในช่วงเทศกาลกินเจ ส่วนใหญ่ คือ ประมาณกว่า 60% เป็นนักท่องเที่ยวต่างชาติ ซึ่งมีแนวโน้มเพิ่มขึ้นประมาณ 20% จากปีที่แล้ว ตลาดนักท่องเที่ยวต่างชาติของภูเก็ตประกอบด้วยกลุ่มนักท่องเที่ยวจากประเทศในแถบเอเชียตะวันออก ยุโรป ประเทศในกลุ่มสแกนดิเนเวีย ออสเตรเลีย และรัสเซีย
“หากไม่มีเหตุการณ์ร้ายแรงใดมากระทบ การท่องเที่ยวภูเก็ตมีแนวโน้มจะขยายตัวเพิ่มขึ้นแม้ในอัตราที่อาจไม่สูงนักเมื่อเทียบกับช่วงเดียวกันในปี 2552 ที่การท่องเที่ยวภูเก็ตฟื้นตัวอย่างเด่นชัดในช่วงปลายปี” ศูนย์วิจัยกสิกรไทย กล่าว